Здравейте,  

кооперацията , в която живея преди три години сключи договор с фирма Вход Мениджър за почистване на блока. Изключително некоректна фирма.Начислява на всеки апартамент допълнителни вноски без да предоставя документ за извършената услуга.Някои апартаменти не са плащали никакви вноски.След три години, изпълнени с много кавги се взе решение от всички живущи да се прекратят договорните отношения с едномесечно предизвестие съгласно подписаният договор. Фирмата продължи да начислява вноски в продължение на още шест месеца без да се предоставя каквато и да било услуга. След проведено събрание с представител на Вход мениджър бяхме заплашени, че всички собственици ще бъдат дадени на частен съдебен изпълнител, тъй като неплатени задължения някои живущи. Имат ли право да ми запорират сметките, при положение че аз съм бил редовен платец към тях и нищо не им дължа ?




Запориране на сметки
====================

 

За да Ви бъде наложен запор на сметки, трябва да има образувано изпълнително дело срещу Вас въз основа на изпълнителен лист, който може да бъде издаден въз основа на съдебно решение или на заповед за изпълнение. Ако няма влязло в сила съдебно решение, което да установява, че сте длъжник, както и ако няма влязла в сила заповед за изпълнение, няма как да Ви бъде наложен запор на сметките. Казано накратко, следете си пощенската кутия за призовки за дела или за издадена заповед за изпълнение. Особено важно е да не изпуснете срокът за възразяване на евентуална заповед за изпълнение, ако получите такава. Това е така, тъй като в този случай “Вход мениджър” ще трябва да заведе дело срещу Вас за установяване на основанието и размера на твърдяното задължение, а щом договорът е прекратен и не са извършвани услуги, не може да се каже, че съществуват особено много възможности да бъдете успешно осъдена.


